എർണ ലെസ്കി

എർണ ലെസ്കി (22 മെയ് 1911 - 17 നവംബർ 1986) ഒരു ഓസ്ട്രിയൻ ശിശുരോഗവിദഗ്ദ്ധയും വൈദ്യശാസ്ത്ര ചരിത്രകാരിയുമായിരുന്നു. വിയന്ന സർവകലാശാലയിലെ മെഡിക്കൽ ഫാക്കൽറ്റിയിലെ ആദ്യത്തെ വനിതയായിരുന്ന അവരെ, ഓവൻ ഹാർഡിംഗ് വാംഗൻസ്റ്റീൻ "ഇരുപതാം നൂറ്റാണ്ടിലെ ഏറ്റവും മികച്ച മെഡിക്കൽ ചരിത്ര രചയിതാക്കളിൽ ഒരാളായി" വാഴ്ത്തിയിരുന്നു.

 ജീവിതരേഖ 
1911 മെയ് 22 ന് ഹാർട്ട്ബർഗിലാണ് എർണ ലെസ്കി ജനിച്ചത്. 1931-ൽ ഗ്രാസ് അക്കാദമിക് ജിംനേഷ്യത്തിൽ നിന്ന് ബിരുദം നേടിയ ശേഷം, വിയന്ന സർവകലാശാലയിൽ മെഡിക്കൽ വിദ്യാർത്ഥിനിയായി പ്രവേശനം നേടിയ എർണ ലെസ്കി 1936-ൽ അവിടെനിന്ന് എം.ഡി. നേടി. റിച്ചാർഡ് പ്രീസലിനൊപ്പം പീഡിയാട്രിക്‌സിൽ പഠനം തുടർന്ന അവർ, 1939-ൽ ഫിലോളജിസ്റ്റ് ആൽബിൻ ലെസ്‌കിയെ വിവാഹം കഴിക്കുകയും രണ്ടാം ലോകമഹായുദ്ധകാലത്ത് ശിശുരോഗവിദഗ്ദ്ധയെന്ന നിലയിൽ മികച്ച സേവനം നടത്തുകയും ചെയ്തു.

യുദ്ധാനന്തരം, വിയന്ന സർവകലാശാലയിൽ ചരിത്രത്തിലും ഭാഷാശാസ്ത്രത്തിലുമുള്ള ബിരുദപഠനത്തിലേക്ക് അവർ മടങ്ങി.  1950-ൽ തന്റെ ഡോക്ടറൽ പ്രബന്ധം പൂർത്തിയാക്കിയ അവർ, 1951-ൽ മയിൻസ് അക്കാദമി ഓഫ് സയൻസസ് ആൻഡ് ലിറ്ററേച്ചറിലൂടെ അത് പ്രസിദ്ധീകരിച്ചുവെങ്കിലും അവളുടെ സ്ഥാനക്കയറ്റത്തിന്റെ ഔദ്യോഗിക തീയതി 1956 വരെ വൈകിയിരുന്നു. അവൾ 1957-ൽ മെഡിക്കൽ ചരിത്രത്തിലേയ്ക്ക് ശ്രദ്ധ കേന്ദ്രീകരിക്കുകയും 1960-ൽ യുദ്ധം അവസാനിച്ചതിനുശേഷം ഒഴിഞ്ഞുകിടന്ന യൂണിവേഴ്സിറ്റിയുടെ ന്യൂബർഗർ ഇൻസ്റ്റിറ്റ്യൂട്ട് ഫോർ ഹിസ്റ്ററി ഓഫ് മെഡിസിൻ മേധാവിയെന്ന സ്ഥാനം ഏറ്റെടുക്കുകയും ചെയ്തു. 1962-ൽ ഒരു വായനക്കാരി എന്ന നിലയിൽ അവിടെ സ്ഥിര സ്ഥാനം ലഭിച്ച അവർക്ക് 1966-ൽ പൂർണ്ണ പ്രൊഫസറായി സ്ഥാനക്കയറ്റം ലഭിച്ചു.

1979-ൽ ഇൻസ്റ്റിറ്റ്യൂട്ടിന്റെ എമറിറ്റസ് പ്രൊഫസറും എമറിറ്റസ് ഡയറക്ടറുമായി വിരമിച്ച അവർ 1986 നവംബർ 17-ന് അന്തരിച്ചു.

 സംഭാവനകൾ 
ഇൻസ്റ്റിറ്റ്യൂട്ട് ഫോർ ദി ഹിസ്റ്ററി ഓഫ് മെഡിസിനിലെ ലെസ്കിയുടെ ആദ്യകാല പ്രവർത്തനങ്ങളിൽ ഭൂരിഭാഗവും രണ്ടാം ലോകമഹായുദ്ധസമയത്തും അതിനുശേഷവും സംഭവിച്ച ഇൻസ്റ്റിറ്റ്യൂട്ടിന്റെ അപചയത്തിൽ  അതിനെ ബൗദ്ധികമായും ഭൗതികമായും പുനർനിർമിക്കുന്നതുമായി ബന്ധപ്പെട്ടായിരുന്നു. അവളുടെ ഡോക്ടറൽ ഗവേഷണം പുരാതന ഗ്രീസിലെ വൈദ്യശാസ്ത്രത്തെക്കുറിച്ചായിരുന്നുവെങ്കിലും, ഈ കാലഘട്ടത്തിലെ അവളുടെ വൈജ്ഞാനിക പ്രവർത്തനങ്ങൾ ഓസ്ട്രിയയിലെ വൈദ്യശാസ്ത്ര ചരിത്രത്തിലേക്കും ശ്രദ്ധ കേന്ദ്രീകരിക്കുന്നതായിരുന്നു. 1950 കളുടെ ഒടുവിൽ അവൾ ഈ വിഷയത്തേക്കുറിച്ചുള്ള തന്റെ ആദ്യ മോണോഗ്രാഫുകൾ പ്രസിദ്ധീകരിച്ചു.

1960-ൽ ജോഹാൻ പീറ്റർ ഫ്രാങ്കിന്റെ ഇംഗ്ലീഷ് ഭാഷയിലുള്ള ഒരു കൃതി ജർമ്മൻ ഭാഷയിലേക്ക് വിവർത്തനം ചെയ്ത അവർ കാൾ വോൺ റോക്കിറ്റാൻസ്‌കിയുടെ ആത്മകഥയുടെ എഡിറ്ററായിരുന്നു.  പിന്നീട് അവൾ ഫ്രാങ്കിന്റെ ആത്മകഥ എഡിറ്റ് ചെയ്യുകയും ഫ്രാങ്കിന്റെ തിരഞ്ഞെടുത്ത കൃതികളുടെ ഒരു പുസ്തകം ജർമ്മനിൽ നിന്ന് ഇംഗ്ലീഷിലേക്ക് വിവർത്തനം നടത്തുകയും ചെയ്തു. 1964, 1965, 1981 വർഷങ്ങളിൽ വിയന്നീസ് മെഡിക്കൽ സ്കൂളിൽ മൂന്ന് മോണോഗ്രാഫുകൾ പ്രസിദ്ധീകരിച്ചതിൽ രണ്ടാമത്തേത് 1978-ൽ ഇംഗ്ലീഷിലേക്ക് വിവർത്തനം ചെയ്യപ്പെട്ടു. 1970-ലെ മറ്റൊരു മോണോഗ്രാഫ് ചെക്ക് ഫിസിഷ്യൻ ജാൻ ഇവാഞ്ചലിസ്റ്റ പുർക്കിനെയെ സംബന്ധിച്ചും 1979-ലെ ഒരു മോണോഗ്രാഫ് ജർമ്മൻ ഫ്രെനോളജിസ്റ്റ് ഫ്രാൻസ് ജോസഫ് ഗാളുമായി ബന്ധപ്പെട്ടുമായിരുന്നു.

 അംഗീകാരം 
ലെസ്‌കി 1965-ൽ ജർമ്മൻ നാഷണൽ അക്കാദമി ഓഫ് സയൻസസ് ലിയോപോൾഡിനയിലേക്ക് തിരഞ്ഞെടുക്കപ്പെട്ടു. 1967-ൽ ഇന്റർനാഷണൽ അക്കാദമി ഓഫ് ഹിസ്റ്ററി ഓഫ് സയൻസിലെ അംഗമായ അവരേ്‍ 1976-ൽ പൂർണ്ണ അംഗമായി. 1971 മുതൽ 1973 വരെ അക്കാദമിയുടെ സെക്രട്ടറി ജനറലായും സേവനമനുഷ്ഠിച്ചു.

 അവലംബം